Predkladacia správa 

Ministerstvo školstva SR predkladá na základe vlastnej iniciatívy na rokovanie vlády SR návrh na uzavretie Dohody medzi vládou Slovenskej republiky a vládou Poľskej republiky o vzájomnom uznávaní častí štúdia a rovnocennosti dokladov o vzdelaní, hodností a titulov získaných v Slovenskej republike a v Poľskej republike. 

Oblasť vzájomného uznávania dokladov o vzdelaní medzi Slovenskou republikou a Poľskou republikou v súčasnosti upravuje Dohoda medzi vládou Československej socialistickej republiky a vládou Poľskej ľudovej republiky o vzájomnom uznávaní rovnocennosti dokladov o vzdelaní a dokladov o udelení vedeckých hodností a titulov vydávaných v Československej socialistickej republike a v Poľskej republike, podpísaná      16. decembra 1987 vo Varšave, ako aj niekoľko medzinárodných dohovorov, ktorých zmluvnými stranami sú Slovenská republika a Poľská republika. 

         Uznávanie odbornej kvalifikácie z hľadiska zamestnávania je v Slovenskej republike a v Poľskej republike upravené osobitnými predpismi, v Slovenskej republike najmä zákonom č. 477/2002 Z. z. o uznávaní odborných kvalifikácií a o doplnení zákona NR SR č. 145/1995 Z. z. o správnych poplatkoch v znení neskorších predpisov.

        Vzhľadom na to, že v súčasnosti platná dohoda bola uzatvorená ešte s Československou socialistickou republikou, ktorá medzičasom zanikla, a v školských systémoch oboch štátov sa uskutočnili zásadné zmeny, ktoré nie sú zohľadnené v súčasne platnej dohode, bolo nevyhnutné zo strany Ministerstva školstva SR pripraviť návrh novej predmetnej dohody pre oblasť uznávania odborných kvalifikácií na účely pokračovania v štúdiu.

Predkladaný návrh novej Dohody medzi vládou Slovenskej republiky a vládou Poľskej republiky o vzájomnom uznávaní častí štúdia a rovnocennosti dokladov o vzdelaní, hodností a titulov získaných v Slovenskej republike a v Poľskej republike bol vypracovaný spoločnou komisiou expertov oboch zmluvných strán na základe dlhoročných rokovaní. Tri rokovania sa uskutočnili vo Varšave a jedno v Bratislave, následne bol text upravovaný diplomatickou cestou, a to predovšetkým na základe zmien v príslušných právnych predpisoch (zákon o vysokých školách a pod.).

Predložený návrh dohody je vypracovaný v súlade s právnymi ustanoveniami tzv. Lisabonského dohovoru o uznávaní kvalifikácií týkajúcich sa vysokoškolského vzdelávania v európskom regióne, ktorý je spoločným dohovorom Rady Európy a UNESCO, podpísaným a ratifikovaným aj Slovenskou republikou a Poľskou republikou, a dôsledne zohľadňuje práve ustanovenia tohto dohovoru. Zároveň je v súlade s právnym poriadkom Slovenskej republiky a všeobecnými zásadami medzinárodného práva, ako aj záväzkami Slovenskej republiky vyplývajúcimi jej z iných medzinárodných dokumentov.

Návrh uznesenia vlády SR neukladá ministrovi školstva SR zabezpečiť vykonávanie uvedenej dohody po nadobudnutí jej platnosti, kedže v zmysle ustanovenia § 35 ods. 4 zákona č. 575/2001 Z. z. o organizácii činnosti vlády a organizácii ústrednej štátnej správy v platnom znení táto skutočnosť priamo vyplýva z obsahu uvedenej dohody. 

Uvedená medzinárodná dohoda je podľa vnútroštátnych právnych predpisov zmluvou vládnej povahy. Nezakladá priame práva ani povinnosti fyzických osôb alebo právnických osôb a nepresahuje rámec platnej legislatívy. Z uvedeného dôvodu nie je potrebné vypracovať doložku prednosti medzinárodnej zmluvy pred zákonmi Slovenskej republiky.
Predložený návrh dohody nemá finančný, ekonomický, environmentálny vplyv ani vplyv na zamestnanosť a podnikateľské prostredie.